૧૯૭૫માં આવા જ એક જૂન મહિનામાં ૧૨મી જૂને ગુજરાત વિધાનસભાની ચૂંટણી યોજાઇ હતી અને પહેલીવાર કોંગ્રેસને બહુમતી નહોતી મળી. ઉલટપક્ષે સંસ્થા કોંગ્રેસ, જનસંઘ, ભાલોદ જેવા પક્ષોએ, કોંગ્રેસ સામે પડકાર ઊભો કર્યો હતો અને ૧૮મી જૂને તો ગુજરાતની પહેલી જનતા સરકાર રચાયેલી. પાછળથી ગુજરાત મોડલ દિલ્હીમાં પણ વિકસ્યું હતું અને ૧૯૭૭માં મોરારજીભાઇ દેસાઇની આગેવાની હેઠળની દેશની પહેલી બિનકોંગ્રેસી જનતા સરકાર અસ્તિત્વમાં આવેલી. આઝાદીના ત્રીસમા વર્ષે કોંગ્રેસને પહેલીવાર વિરોધપક્ષની પાટલીએ બેસવું પડયું હતું.